Sterling begurult, ki is került a válogatottból | SONLINE
klubellentét 2019. 11. 12. 11:34
Raheem Sterling „nem megfelelő viselkedése” miatt biztosan nem lép pályára az angol labdarúgó-válogatott Montenegró elleni Európa-bajnoki selejtezőmérkőzésén.
Az angol szövetség (FA) hétfő éjszakai közleménye úgy fogalmaz, a Manchester City támadója „megzavarta” a csapat rendjét az edzőtáborban, ezért nem kap szerepet csütörtökön.
A Daily Mail című bulvárlap szerint Sterling a hétfői gyakorláson szóváltásba keveredett a Liverpool védőjével, Joe Gomezzel. A két bajnokesélyes csapat vasárnap vívott fontos rangadót egymással a Premier League-ben, a BL-címvédő liverpooliak 3-1-re nyertek.
Raheem Sterling will not play in the Euro 2020 qualifier against Montenegro on Thursday following a clash with team-mate Joe Gomez.
More: https://t.co/IjeffT0mKI pic.twitter.com/13ieQ9hV91
A lap beszámolója szerint Sterling
„megpróbálta nyakon ragadni Gomezt” az étkezőben alig pár pillanattal azután, hogy megérkezett oda.
A két játékos a bajnokin is összeakaszkodott egymással.
„Úgy határoztunk, Raheem nem lesz tagja a csapatnak Montenegró ellen. Az egyik legnagyobb erősségünk, hogy a válogatottban félre tudjuk tenni a klubérdekeket, sajnos ezúttal a vasárnapi találkozó után még nem csillapodtak le eléggé a kedélyek”
– fogalmazott a közleményben Gareth Southgate szövetségi kapitány.
A szakember hozzátette, Sterling, aki nyolc gólt szerzett az Eb-selejtezőben, a kerettel készül továbbra is, és nem zárja ki, hogy vasárnap Koszovóban pályára lép.
A vb-negyedik angolok jelenleg vezetik a selejtező A csoportját, és ha csütörtökön pontot szereznek, biztosítják helyüket a kontinenstornán.